7 PARIUDE
Oleh: Roni Race Batola
Saapa lawasnya arwah kai Harto jadi presiden saitu jua lawasnya Julak Adum jadi pambakal. Sidin ngini banyak bisian kalabihan nang kaya kapintaran. Di kecamatan wan di kabupaten banyak papatuhan, susialnya tinggi wan jua urangnya jagau wan wani-waninya. Bubuhan nang kada katuju wan sidin kada tapi wani bakutik, mun katahuan sidin antara dua aja, mun kada dibihau dikapik sidin. Jadi satiap ada pamilihan, urang kadada nang waninya mancalunakan diri, sanunuhan ada pasti kalah jua kerna diculasi sidin.
Pas rahatan parak pendaftaran, balalu Usu Ijak bawani mandaftarakan diri, rami dua calun ngini kampanye ka hulu ka hilir, tagas putungan sapanggal kampung mandukung Julak Adum, sapanggalnya Usu Ijak. Nangaran Julak Adum banyak bisi duit wan jagau-jagaunya tatapai sidin nang manang. Imbah tuntung pancucukan, jangankan dihitung kartas suaranya dibuka haja kada kutak suaranya, tapi langsung diangkat ulih buhan TPS, “Julak Adum sakutakan,” jarnya. Ranai bubuhan Usu Ijak kada kawa bapandir atawa mambahas.
bjn_Latn min_Latn bjn_Latn bjn_Latn